**“Аар тайҕа ырыаһыта - Кыыл Уола”**

**С.А. Зверев – Кыыл Уола төрөөбүтэ 120 сылыгар анаммыт**

**көрсүhүү киэhэтэ**

**Сыала-соруга:** Сүдү талааннаах С.А.Зверев-Кыыл Уола олоҕун уонна айар үлэтин сырдатыы, үйэтитии.

* Экраҥҥа презентация “ С.А. Зверев 120 сааһа”
* Кинигэ быстапката “Аар тайҕа ырыаһыта - С.А.Зверев”
* С.А. Зверев ырыата “Сарсын-сарсын сарсыарда”

|  |  |
| --- | --- |
|  | **Ыытааччы:**Олохпут уйгулаах үүнүүтүнОччугуй ырыаhыта кимий диэтэргит -Ол мин сүрэҕим этэ.Кини -Кэлэр кэскилгэКэрэ кэмҥэ үөрэн,Көҥдөй агдам иhиттэнКүөгү көмүс күөмэйбинэнКөтөн-дайан тахсан,Чыычаах буолан тырыбынаан,Ымыы буолан ыллаабыта,Алгыстаах олоҕу,Аан дойду кэскилин айхаллаабыта.**Ыытааччы:** Үтүө күнүнэн, күндү бүгүҥҥү билиини, сырдыгы саҕар сыасыаллаах, кэпсээн кэhиилээх тэрээhиммит кыттыылаахтара! |

“Сарсын, сарсын сарсыарда” диэн Сергей Афанасьевич Зверев-Кыыл Уолун бэйэтин толоруутугар, норуокка биир саамай биллибит ырыатынан уонна «Мин сүрэҕим» диэн тэттик айымньытыгар олус бэргэнник бэйэтин ырыаhыт, тойуксут быhыытынан аналын уобарастаан эппит тылларынан бугунну кэпсэтиибитин са5алыа5ын.

Ол курдук, саха норуотун кутун-сүрүн бэйэтин өйүгэр-санаатыгар сөҥөрдүбүт, саха төрүт култууратыгар сүппэт сүдү бэлиэни хаалларбыт, дэгиттэр талааннаах, РСФСР култууратын үтүөлээх үлэһитэ, Саха АССР ускуустубатын үтүөлээх деятелэ, ССРС суруйааччыларын Сойууһун чилиэнэ, икки Үлэ Кыһыл Знамятын кавалера, кэрэ чуор кылыһахтаах тойуксут, бэйиэт, драматург, оһуохайдьыт, олоҥхоһут Сергей Зверев - Кыыл Уола быйыл төрөөбүтэ 120 сааһын бэлиэтиибит.

Бүгүҥҥү көрсүһүүбүт маанылаах ыалдьытынан буолар Сергей Афанасьевич Зверев төрөппүт уола Төгүл Афанасьевич Зверев. Онон бүгүн киэһэ сонун кэпсээннээх, кэрэхсэллээх кэпсэтии буолуо диэн эрэнэбит.

Күндү ыалдьыппытын кытары кэпсэтиэхпит иннинэ кылгастык сүдү талааннаах Ытык киһибит Кыыл Уолун олоҕун сүрүн кэрчиктэрин сэгэтиэҕин:

Сергей Афанасьевич Зверев 1900 сыллаахха от ыйын 6 күнүгэр Сунтаар улууһугар Түбэй нэһилиэгэр Ыгыаттаҕа дьадаҥы ыалга төрөөбүтэ. Аҕата Кыыл Охонооһой, быстар дьадаҥы уонна сытыы-хотуу киһи буолан, уола кыратыгар ускул-тэскил онон-манан айаҕын туһугар хамнаска үлэлээн сылдьыбыта. Ол иһин дойдутун дьоно кинини Кыыл Охонооһой, онтон уолун Сэргэйи Кыыл Уола диэн ааттыыр буолбуттара. Онтон кэлин быраатынаан Киргиэлэйдиин араспаанньа оҥостубуттар.

Оҕо саас төһө даҕаны дьолу-соргуну тосхойботоҕун иһин, кыра Сэргэй норуот тылынан айымньытын дьикти алыптаах эйгэтигэр биһиктэнэн улааппыта. Сергей Афанасьевич, утумнаан туран тойуксут, ырыаһыт, үҥкүүһүт төрүттэрдээх эбит. Хос эһэтэ Кыһыл Ойуун, эһэлэрэ Дьапта Онтуон. Мындыр Өлөксөй, эбэтэ Бүргэс Балбаара бары да бэрт тойуксут, ырыаһыт, үҥкүүһүт идэлээхтэринэн чугас эргин биллэллэрэ.

Кыыл Уола норуот ырыаһытын быһыытынан тыыллан-хабыллан туруутугар, кини эгэлгэ баайын, толоруу искусствотын баһылыырыгар, Сергей Зверев бэйэтэ билинэринэн, уһуйбут учууталынан ыкса ыала, чугас доҕоро Яков Васильев - Тара уола Ырдьаҥ Дьаакып буолбута. Ырдьаҥ Дьаакып үҥкүү тылын этэргэ, онно мустубут дьону көрөн-истэн, кинилэр үөрүүлэрин-көтүүлэрин, туттууларын-хаптыыларын киһини кэрэхсэтэр гына уустаан-ураннаан, ыпсаран этиллиэхтээх диэн сүбэтин Сергей Афанасьевич оҕо эрдэҕиттэн дириҥник иҥэриммитэ.

Дария Платоновна Петрова-Киччэй эмээхсинэ диэн, улахан баайа-дуола суох да буоллар, сылын аайы Ходуһалаахха дьону түмэн ыһыахтыыр ураты үгэстээх эмээхсин олорбут. Манна Ньурба, Сунтаар улуустарын быыһа буолан, дойду дойдуттан аатырбыт-сураҕырбыт үҥкүүһүттэр Иванов-Мохордооноп, Саввинов-Кырыылаахап, Доҕойуукап - Доҕойук уола, Бэһэлэйдээх Мэхээлэ кэлэннэр, көрүлээн-нарылаан ааһаллара. Киччэй эмээхсинин ыһыахтарыгар Сэргэй сылдьыбыт уонна аан маҥнай ыһыахха үҥкүү тыла эппит. Онтон бэттэх кини ыһыахтарга улахан дьон ортотугар этэр, онтон биллэр этээччи буолан испит.

**Ыытааччы:** Билигин истиэҕин Сергей Зверев толоруутугар «Аҕа алгыһа» тойугу.

Норуот ырыаһыта бэйэтэ да билинэринэн, талаана тахсыбытынан, идэтэ тобуллубутунан үҥкүүһүт быһыытынан ордук күүстээҕэ. «Үҥкүүһүт идэбинэн киһиэхэ кыайтарбыппын билбэппин, онтон тойукпунан орто эрэ этим, олоҥхоһуппунан өссө аннынан этим», - диэн сэмэйдик билинэрэ.

Кыыл Уола оччолорго отутус сылларга Ходуһалаах ыһыаҕар үҥкүү тыла этэ сылдьарын уу хараҕынан көрбүт, кэрэ чуор куолаһын истибит Егор Саввинов (Сунтаар улууһа, Күүкэй нэһилиэгэ) маннык ахтар: «Ки­ни бэйэлээх, сэгэлдьиччи туттан-хаптан сылдьан, истибит эрэ сүргэтэ көтөҕүллэринэн, сүрэҕэ сылаанньыйарынан дьэрэлитэ туойан, түһүлгэтин саҕалаан бардаҕына, мэктиэтигэр, этэ-хаана уллуҥаҕын хараҕыттан уу дьулайыгар тиийэ дьырылаан үмүрүтэ тутарга, баттаҕа дьирдиргии-дьирдиргии өрө турарга дылы буолара».

Кини туойар темата да араас, элбэх: ыһыах түһүлгэтэ, сайын кэлиитэ, айылҕа уһуктуута, төгүрүк сыл төгүллэрэ, үлэ-хамнас.

Кини куолаһыгар ыган таһаарыы, сүүрдэн-көтүтэн дьиэрэтии көстүбэт этэ. Барыта сааскы халаан уутунуу, киэҥ, дэлэгэй, эҥээркэй этилэр, көҥүл баай иэйиилэр күҥҥэ тардыстан, күөх дуолга көтө-дайа сырсаллара. Дорҕоон саҕаланыыта даҕаны, бүтүүтэ даҕаны ыҥырыы илдьиттэрин курдук хантан баҕарар чуордук иһиллэрэ. Тыынын кэҥэтэн аа-дьуо аҕыйах аҕайда эйээрбэхтээн баран, доргуччу этэн, иэйэн-куойан барара. Үҥкүүтүн ис хоһооно бириэмэтиттэн, түһүлгэтиттэн көрөн уларыйа сылдьара.

С.А.Зверев үгүс үҥкүүтүн тыллара кини бэйэтин хомуруунньуктарыгар, «Хотугу сулус» альманахха, Сунтаар, Ньурба оройуоннар хаһыаттарыгар балачча элбэхтик бэчээттэнэн тураллар. Кинилэр норуот ырыаһытын айар маастарыстыбатын, идейнэй - эстетическэй көрүүлэрин табатык көрдөрөллөр. «Кыыл Уола үҥкүү тылын системалаан, темалаан, тиһик моонньох курдук хоһуйан этэринэн билиҥҥэ диэри тэҥнээҕэ көстө иликкэ дылы»,- диэн В. Мерку­рьев суруйбута бары өттүнэн олохтоох.

С. А. Зверев- Кыыл Уола уолан сааһыттан хара кырдьыар диэри дьон өйүн-санаатын, кутун-сүрүн тутар алыптаах тойуктаах, дьэрэкээннээх кэпсэллээх этээччи киэнэ бастыҥа буолан, Бүтэй Бүлүүгэ эрэ буолбакка, бүтүн Саха сиригэр албан аата, суон сураҕа биллибитэ. Саха оһуокайа, саха ырыата-тойуга, үҥкүүтэ кини сырдык аатын кытта саас-үйэ тухары бигэтик ситимнэммитэ.

**Ыытааччы:** Түмүктээн эттэххэ, саха норуотун тылын-өһүн, баай тылынан уус-уран айымньытын сыыска-буорга булкуйбакка, ыраас көмүс курдук тутан, биһиги үйэбитигэр тиийэ тиэрдэн аҕалбыт дьонтон биирдэстэринэн С. А. Зверев буолар. Кини айбыт ырыалара, тус бэйэтэ толкуйдаан, тобулан оҥорбут үҥкүүлэрэ, түһүлгэ дьонун үмүрү тардар оһуокайа, музыкалара, сценаҕа айбыт оруоллара - бу барыта саха норуотун культуратын кыһыл көмүс кылаата буолар. Хас сайын аайы уйгулаах ыһыахтарга кини албан аата, суон сураҕа тойуксуттар, үҥкүүһүттэр хоһоонноругар, ырыаларыгар, тойуктарыгар иһирэхтик ахтыллар. Сунтаардар хас ыһыах аайы бастыҥ үҥкүүһүккэ С. А. Зверев аатынан анал улахан бирииһи туттараллар, онтон конкурска ситиһиилээхтик кыттыбыттарга аатырбыт үҥкүүһүт барьельефтаах значогу ыһыах дьонун уруйдааһынын-айхаллааһынын кытта түөстэригэр анньаллар. Онон Сергей Афанасьевич албан аата, суон сураҕа саха урааҥхай баарын тухары ааттана, ахтылла туруоҕа!